પશ્ચિમ કચ્છમાં પવિત્ર અને પ્રાચીન યાત્રાધામ માતાના મઢમાં કચ્છ રાજ્યના કુળદેવી આશાપુરા માતાનું પુરાણ પ્રસિદ્ધ મન્દિર આવેલું છે. આ મન્દિર આશરે 1220 વર્ષ જૂનું છે. કચ્છના રાજવી જાડેજા વંશના કુળદેવી હોવાને નાતે પ્રત્યેક કચ્છી પણ તેને આદરથી માથું નમાવે છે. કચ્છ રાજ્યના કુળદેવી હોવાને નાતે નવરાત્રિમાં કચ્છના રાજવંશ તરફથી આશાપુરા માતાને ચામર ઢોળવાની પરંપરા રાજાશાહીના સમયથી ચાલતી આવી છે જે આજે પણ ચાલુ છે. નવરાત્રિના શુભ દિવસોએ ઘટસ્થાપન, હોમહવન થાય છે. હવનાષ્ટમીના યોજાતા મેળામાં કચ્છ અને બૃહદ કચ્છથી લાખોની સંખ્યામાં ભાવિકો પગપાળા પોતાની માનતા પૂરી કરવા તથા માતાને શિશ નમાવવા આવે છે. જોકે, હવે તો નોરતાંના આરંભથી જ લોકો માતાના મઢની પદયાત્રા આરંભી દે છે. ભૂજથી 80 કિ.મી.ના અંતરે આવેલા આ સ્થાનકે લોકો મોટી સંખ્યામાં આવે છે. અહીં રહેવા તથા ભોજનની સુન્દર સુવિધા સ્થાનિક વિકાસ સમિતિ તરફથી પૂરી પાડવામાં આવે છે. સુન્દર અતિથિગૃહ તથા ભોજનશાળા અહીં છે.